《秦及六国》
明代·郭之奇

礼乐征伐诸侯出，流极终成无道天。尊攘虽闻齐小白，虚名大抵自东迁。

召陵不问荆淫号，葵丘五禁亦徒然。威烈始成三叛国，洋洋东海遂为田。

取千取百谁中止，相帝相王孰后先。山东弛约南风弱，泗上群飞函谷烟。

须臾已见六王毕，接瞬安知嬴吕旋。振古乾坤方一变，德功皇帝岂其然。

八字从兹为郡邑，名封自此绝蝉联。赭山燔石威弥炽，灭古坑儒祸日延。

博浪一椎凶未戢，凉车一石臭初传。当时倘就燕丹策，祖龙何必俟今年。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。